حضرت انسؓ کا مفصل حلیہ معلوم نہیں،اس قدر معلوم ہے کہ خوبصورت اور موزوں اندام تھے ، مہندی کا خضاب لگاتے تھے ہاتھوں میں خلوق ایک قسم کی خوشبو تھی ملتے تھے جس کی زردی سے چمک پیدا ہوتی تھی ، انگوٹھی پہنتے تھے ، صاحب اسد الغابہ نے روایت کی ہے کہ انگوٹھی کے نگینہ پر شیر کی صورت کندہ تھی،ایام پیری میں دانت ہلنے لگے تو سونے کے تاروں سے کسوائے تھے ،بچپن میں ان کے گیسو تھے ،آنحضرتﷺ ان کے سرپر ہاتھ پھیرتے تھے تو ان بالوں کو بھی ہاتھ سے مس فرمایا تھا ، ایک دفعہ حضرت انسؓ بن مالک نے گیسو کٹوانا چاہا تو ام سلیمؓ نے کہا کہ آنحضرتﷺ نے ان بالوں کو چھوا ہے ان کو نہ کٹاؤ،حضرت انسؓ کے مزاج میں نفاست اور پاکیزگی تھی اور چونکہ دنیا نے بھی ساتھ دیا تھا ، اس لیے زندگی امیرانہ بسر کرتے تھے ، کپڑے قیمتی پہنتے تھے ، خز کا لباس اس زمانہ میں اکثر امرا پہنا کرتے تھے ، حضرت انسؓ بھی خز کے کپڑے زیب تن کرتے اور اسی کا عمامہ باندھتے تھے،خوشبو دار چیزوں کو پسند کرتے ، مزاج میں تکلف تھا ، ایک باغ نہایت اہتمام سے لگایا تھا جو سال میں دو مرتبہ پھلتا تھا اس میں ایک پھول تھا جو مشک کی طرح مہکتا تھا ۔
Entity: مالک — Type: /person